google/wiki40b huggingface dataset:
The London Dungeon

The London Dungeon er en turistattraksjon i Tooley Street, London, nær London Bridge stasjon. Det er en utstilling med ulike grufulle hendelser gjennom historien presentert på en morsom og spennende måte som gjør den mer interessant for den yngre generasjon. Noen av de mer enn 40 historiske hendelsene som er dekket, inkluderer  Den store brannen i London , Jack the Ripper, Judgement Day, Torturkammeret, Henry VIII, Tower of London og den franske revolusjon. I 2003 åpnet det en spesiell utstilling om pesten i London 1665. 
I 2004 åpnet London Dungeon sin nyeste attraksjon: Båtturen til helvete og Speillabyrinten, som er den største labyrint laget av speil i verden. Den siste attraksjonen er Sweeney Todd: The Demon Barber of Fleet Street.

Interaktivt teater

London Dungeons og underavdelingene utvikler seg stadig fra å være «statisk» som klassiske  museumsutstillinger, til å bli mer og mer «interaktivt teater». Flere skuespillere enn før trekker de besøkende i stadig større grad inn i mørke, skumle, frydefulle og historiske «scener»: Demonstrasjon av torturinstrumenter på intetanende publikum, bli halt inn i en 1800-talls rettssal og dømt til døden, være vitne til henging eller løpe livredd gjennom Londons brennende gater mens røyk velter frem.

Dungeons i andre land

Hamburg Dungeon, The York Dungeon og The Edinburgh Dungeon er alle drevet av samme firma som London Dungeon. I 2005 åpnet The Amsterdam Dungeon.
Fredrikstad Animation Festival

Fredrikstad Animation Festival (FAF)  er den eldste animasjonsfestivalen i Norden og Baltikum, med røtter tilbake til 1994 og oppstarten av Animerte Dager/Oslo Animation Festival. Kjernen i Fredrikstad Animation Festival er konkurranseprogrammene og utdeling av prisen Golden Gunnar. Konkurranseprogrammene er åpne for animerte kortfilmer fra de nordisk-baltiske områdene og det deles ut priser i tre kategorier: beste nordisk-baltiske studentfilm, beste nordisk-baltiske oppdragsfilm og beste nordisk-baltiske kortfilm.
Fredrikstad Animation Festival er en av 9 spesielt utvalgte festivaler som nominerer film til den europeiske animasjonsprisen Cartoon d´Or. I tillegg nominerer festivalen hvert år en norsk film til ANOBA-prisen. ANOBA er et nettverk av nordisk-baltiske animasjonsfestivaler, organisert som et forum for samarbeid og utveksling av kunnskap og gjensidig støtte. Vinneren av ANOBA-prisen velges av representanter fra de ulike festivalene i ANOBA-nettverket og blir delt ut på omgang mellom de ulike ANOBA-festivalene.
Teser om Feuerbach

Teser om Feuerbach (tysk: Thesen über Feuerbach) er en samling teser skrevet av den tyske filosofen Karl Marx. Sammen med Friedrich Engels’ Deutsche Ideologie (1845) danner tesene grunnlaget for Marx og Engels’ historiske materialisme.
Skum

Skum er i bredeste forstand bobler i en væske eller fast stoff. Det er normalt et svært komplekst system bestående av polydisperse gassbobler i tynne filmer som drenerer væske fra skummet. Skum blir også brukt om lignende systemer slik som skumgummi. Fint skum kan sees på som et kolloid.
Sugerør

Et sugerør er en avlangt og hul sylinder som benyttes til å drikke væsker med. Moderne sugerør er gjerne laget i plast mens eldre sugerør var laget av strå eller papir. Samer har brukt sugerør laget av fuglebein.
Vanligvis brukes sugerør ved festlige anledninger. Farve, form og materiale varierer. De fleste er ensfarvet og kan bøyes få centimeter fra den ene enden for å gjøre det lettere å bruke. Noen sugerør kan også trekkes ut og dermed gjøres lenger. 
Sugerøret plasseres med den ene enden i væsken og munnen settes rundt den andre enden og med munnen suges væsken opp for å drikkes.
2. divisjon fotball for menn 2008

Opp- og nedrykk

Vinneren i hver avdeling rykket opp til 1. divisjon.
Grunnet utvidelse av Eliteserien fra 14 lag i 2008 til 16 lag i 2009 var det kun to lag som rykket ned fra 1. divisjon. Dermed var det også kun ti lag som rykket ned til 3. divisjon, mot normalt tolv.
Opprykk: Mjøndalen, Skeid, Stavanger og Tromsdalen
Cangnan

Cangnan (kinesisk: 苍南县; pinyin: Cāngnán Xiàn) er et fylke i byprefekturet Wenzhou i provinsen Zhejiang i Folkerepublikken Kina. I 1999 talte det 1 189 456 innbyggere.
Det spesielle kinesiske språket mango tales i deler av fylket.

Kulturminner

Puzhuangsuofestningen (Puzhuangsuo cheng, 蒲壮所城), og Wudongbroen i Chixi (Chixi Wudong qiao, 赤溪五洞桥), en steinplatebro av fem plater fra det sørlige Song-dynastis tid, ble i 1996 oppført på Folkerepublikken Kinas liste over kulturminner. I 2001 tilkom gravene Zhenan shipengmu qun, – noen av dem ligger i Cangnan.

Jernbane

Høyhastighetsjernbanen Wenzhou–Fuzhou-banen fører fjennom området.

Vei

Kinas riksvei 104 løper gjennom fylket. Den begynner i Beijing, løper sørover via Dezhou og så til Jinan, Xuzhou, Nanjing, Hangzhou, Wenzhou og ender opp i Fuzhou.
Andreas Bovenschulte

Liv og virke

Andreas Bovenschulte tok abitur i Sarstedt, Landkreis Hildesheim og gjorde siviltjeneste i saniteten. Senere utdannet han seg som sosialarbeider ved Richmond Fellowship i London. Bovenschulte studerte jus ved Universitetet i Bremen fra 1987 til 1994. Han ble deretter vitenskapelig medarbeider i offentlig rett samme sted. Han fikk juridisk doktorgrad i et kommunalrettslig tema i 1998. Bovenschulte har hatt ulike stillinger ved domstolene og i forvaltningen. Fra 20007 til 2014 var han stedfortredende borgermester i Weyhe, og fra 2014 til 2019 borgermester samme sted.
Bovenschulte er gift og har to barn.
Labour Party (Irland)

Labour Party (irsk Páirtí an Lucht Oibre) er et sosialdemokratisk parti i Irland. Det ble grunnlagt i 1912 som en politisk gren av Irish Trade Union Congress. Ved valget i 2011 fikk Labour 38 av de 166 setene i Dáil Éireann, og er i den forstand landets nest største parti. Det fikk 19,4% av stemmene i valget i 2011.
Labour Party har sittet i regjeringsposisjon i til sammen nesten tyve år, seks ganger i koalisjon med Fine Gael eller med Fine Gael og andre, mindre partier, og en gang sammen med Fianna Fáil. Det er etter valget i 2011 i regjering med Fine Gael.
Leder siden 2014 er Joan Burton.
Friidrett under Paralympiske sommerleker 2012 – 5000 meter menn

5000 meter for menn ved Paralympiske sommerleker 2012 ble arrangert ved Olympiastadion i London fra 31. oktober til 7. september 2012. Det ble konkurrert i totalt tre ulike klasser.
Užupis

Užupis (polsk: Zarzecze) er et distrikt i Vilnius i Litauen. Užupis ligger i gamlebyen i Vilnius og som står på UNESCOs verdensarvliste. Navnet betyr "på den andre siden av elven"; og elven det refereres til, er Vilnia, som gav navnet til Vilnius. Distriktet er et populært sted for malere og sammenlignes ofte med Montmartre i Paris. Her er det derfor mange kunstgallerier, kunstnerverksteder og kafeer. Užupis erklærte seg som selvstendig republikk (Republikken Užupis) i 1997.

Geografi

Užupis er ganske lite og isolert, og er bare 0,60 km². På den ene siden ligger gamlebyen, på den andre siden er det en fjellside hvor det er det et gammelt industriområde fra Sovjet-tiden. Den første broen som ble bygget over elven sto ferdig på 1600-tallet, og på den tiden bodde det for det meste jøder her.

Historie

I Užupis ligger Bernardinergravlunden, en av de eldste gravlundene i Vilnius. De fleste av jødene i distriktet utvandret under Holocaust, og senere ble den jødiske gravlunden ødelagt av Sovjet. De eneste husene som ble igjen etter Holocaust ble etterhvert bebodd av hjemløse og prostituerte. Inntil Litauen erklærte sin uavhengighet i 1990, var det ett av de farligste områdene i byen. Området er i dag et populært tilholdssted for kunstnere og bohemer.

Republikken Užupis

I 1997 erklærte innbyggerne i Užupis sin uavhengighet, og erklærte området Republikken Užupis, med sitt eget flagg, valuta, president, grunnlov, og en hær (som teller 12 mann).  De feirer sin uavhengighet med Užupis-dagen, den 1. april hvert år. Kreative yrker står for hovedsysselsettingen i republikken, og den første presidenten, Romas Lileikis, er selv poet, musiker og filmregissør. Det første store initiativet som ble tatt av befolkningen, var byggingen av Frank Zappa-monumentet i Vilnius. Den tidligere borgermesteren i Vilnius, Artūras Zuokas, bor i Užupis og deltar ofte på republikkens arrangementer.

Engelen i Užupis

Den 4. april 2001 ble en statue av en engel som blåser i en trompet avduket på torget. Den skal symbolisere den kunstneriske friheten til distriktet. Etter dette monumentet kalles ofte Užupis for «Englenes Republikk». Skulptøren Romas Vilčiauskas har også laget Užupis havfrue.
Charles Itandje

RC Lens

Itandje fikk i sesongen 2006/2007 tøff konkurranse om keeperplassen i RC Lens av kroaten Vedran Runje, og det var en av årsakene til at Itandje ville bort, sammen med at Itandje kun hadde et år igjen av kontrakten sin. I tillegg har RC Lens Ronan Crom i bakhånd.

Liverpool FC

Han signerte en 4-årskontrankt.  for Liverpool FC 9. august 2007, som en erstatning for Scott Carson som ble lånt ut i en sesong til Aston Villa, for å sikre seg landslagsplass. Liverpool skal ha betalt ca. £2 millioner for franskmannen. Overgangen kom etter han var linket til Merseyside-laget og andre storlag som Real Betis og Lyon.
Under 20-års markeringen for Hillsborough-tragedien på Anfield den 15. april 2009, ble Itandje fanget inn av tv-kameraer mens han gjorde ablegøyer og tullet med lagkameraten Damien Plessis, som raskt førte til avisskriverier om at han var ferdig i Merseyside-klubben, og at han kom til å bli solgt raskt. Klubben reagerte etterhvert med å suspendere han i to uker, og han kom selv med en uforbeholden unnskyldning, og ba om å få møte familiene.

Trivia

Itandje holdt på å signere for Liverpool allerede i 2001, men hadde da akkurat signert for franske RC Lens og Liverpool signerte franske Patrice Luzi i stedet.
Itandje er dermed nok en spiller som kommer til Liverpool FC, etter å ha spilt for RC Lens. Han etterfølger spillere som El Hadji Diouf, Vladimír Šmicer, Rigobert Song, Grégory Vignal og Djimi Traoré.
Las Piedras (kommune)

Historie

Las Piedras ble grunnlagt i 15. mars 2010.

Regjeringen

Ordføreren (alcalde) i kommunen er Wilfredo Román (2010-2015).
Glokalisering

Glokalisering (fra engelsk, glocalisation) er et teleskopord sammensatt av globalisering og lokalisering. Begrepet uttrykker at globalisering ikke er en enveisprosess og ikke fungerer så ensrettende som en kan få intrykk av. Glokalisering spiller på hvordan kulturell, økonomisk og politisk globalisering nedfeller seg i lokale forhold. Dermed tar lokal kultur opp i seg internasjonal kultur, samtidig som den beholder eget særpreg.
Innen næringslivet betyr ordet å tilpasse internasjonale produkter lokale forhold. Som når McDonald's i India serverer lammeburger, fremfor storfeburgerne resten av verden spiser.
Ordet oppstod på 1980-tallet fra det japanske ordet dochakuka som opprinnelig refererte til å tilpasse jordbruk til lokale forhold. Senere ble ordet tatt i bruk som forretningsstrategi i japansk bedriftskultur i betydningen å tilpasse produkter rettet mot det globale markedet til lokale forhold. Men begrepet og ble først popularisert i engelsk språk av sosiologen Roland Robertson på 1990-tallet, og senere drøftet av Zygmunt Bauman.
Det hviterussiske statsuniversitet

Det hviterussiske statsuniversitet (hviterussisk: Беларускі дзяржаўны ўніверсітэт, russisk: Белорусский государственный университет) er et universitet i Minsk i Hviterussland.
Det ble grunnlagt i 1921.
T. H. Wharton gasskraftverk

T H Wharton gasskraftverk er et varmekraftverk i Harris County, i delstaten Texas i det sørlige USA. Anlegget har en installert produksjonskapasitet på 968  MW fordelt på hele 17 turbiner, på inntil 113 MW hver, men mange av dem mindre og helt ned til 16 MW. Operatør er energiselskapet NRG Texas Power LLC. 
Kraftverket stod ferdig utbygd i 1972–1975. Brenselkilden er naturgass, og bare unntaksvis fyringsolje.
Chaoyang (Shantou)

Chaoyang  (kinesisk: 潮陽; pinyin:  Cháoyáng) er et distrikt i byprefekturet Shantou i provinsen Guangdong i Folkerepublikken Kina. Det er fødested til Fastlands-Kinas rikeste mann (2008), Huang Guangyu.
Språket teochew, et minnanspråk, har hjemstavn i denne delen av Kina.

Industri

Storkommunen Guiyu i Chaoyang har (2006) Kinas største recyclingsanlegg for elektronikkavfall.

Administrative enheter

Med befolkningstall fra 2003.

Samferdsel

Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
Serk

Serk er et langt, løsthengende underplagg til å trekke over hodet og oftest utstyrt med ermer. Plagget likner på ei vid, sid skjorte eller en kjortel. Ordet blir brukt både om underkjoler som kvinner brukte i middelalderen og seinere, om nattskjorter for kvinner og menn og om annet undertøy fra gamle dager som er formet som trøyer og kjoler. I dag brukes ordet også om underkjoler eller skjorter til en bunad, ofte båret under et livstykke.

Bruk i middelalderen og framover

I tidlig middelalder tok fornemme kvinner i bruk en underkjortel laget av silke eller fint, hvitt lerretsstoff som ble kalt serk. I Norden bar kvinnene i middelalderen vanligvis serk, kort underbrok og strømper under fotsid kjortel og kappe. På hodet brukte de  skaut eller hodelin. Mennene gikk med knekort kjortel, langbrok (lange strømper eller hoser), skjorte og kort underbrok (skrevklede). Underkjortler har vært av lin, overkjortler av ull. 
På 1500- og 1600-tallet bar kvinnene i Europa tynne serker og underkjoler under korte kjortler i form av kitler, under jakker og så videre. På landet var hvite lerretsserker vanlig hjemme- og arbeidsdrakt for kvinner helt opp til 1870-tallet, skjorteplagg som ble båret med livstykke og skjørt over.
En serk kunne sys på samme måte som en kjole, med innsydde kiler i sidene og under ermene for større vidde. Serker kunne også være ermeløse, med skjørt og liv i ett og bånd eller seler over skuldrene. Serker ble båret mot kroppen under kjolen, eller med en underserk. Serker har tradisjonelt blitt lagd av grovere eller finere lin, hamp eller ull, men seinere også av bomull. Serker kunne være pyntet med broderier, blonder og andre detaljer.
Taijiang (Fuzhou)

Taijiang (kinesisk: 台江区; pinyin: Táijiāng Qū) er et bydistrikt i provinsen Fujian i Folkerepublikken Kina. Det ligger i byprefekturet Fuzhou. Det har et areal på 18 km² og teller 320.000 innbyggere (2004).
Living with Michael Jackson

Living with Michael Jackson er en britisk dokumentar fra 2003 om Michael Jackson. Journalisten Martin Bashir fulgte Jackson i åtte måneder, fra mai 2002 til januar 2003, for å skape et personlig innblikk i artistens liv.
Dokumentaren inneholder et dybdeintervju med Jackson, der han blant annet forteller om oppveksten, plastiske operasjoner og pedofilianklagene.
Dokumentaren, som er 110 minutter lang, ble første gang vist på ITV 3. februar 2003.
Bistensee

Bistensee (dansk: Bistensø) er en innsjø i Schleswig-Holstein i Tyskland. Den har et areal på 1,45 km² og ligger 12 meter over havet. Sjøen har utløp mot vest gjennom elva Sorge. Like øst for Bistensee ligger den større innsjøen Wittensee.
Which Witch (album)

Which Witch er et musikkalbum med Dollie De Luxe, utgitt i 1987.
Norgesmesterskapet i orientering 2015

Norgesmesterskapet i orientering 2015 bestod av flere arrangementer som i 2015 kåret norgesmestere i orientering.
Hovedmesterskapet ble arrangert i Tønsberg 30.-31. mai og Levanger 10.-13. september. Kongepokalene ble vunnet av Mari Fasting og Olav Lundanes.
Das Blut der Ahnen

Peer Gynt?

I filmportal.de står det ingenting om at det litterære forelegget skulle være Henrik Ibsens skuespill Peer Gynt. I Karin Synnøve Hansens Henrik Ibsen 1828-1992 : en filmografi er filmen tatt med som en Peer Gynt-adapsjon. Filmkritikeren Aros (Alfred Rosenthal) framholdt imidlertid at Brandt og Wiene benyttet en historie av forfatteren Gaston Malmaison uten at de krediterte kilden.
Dersom filmen virkelig bygger på Peer Gynt må det være en meget fri adapsjon, for det er lite av handlingen som minner om Ibsens skuespill: Kongedømmet skal gjenetableres i et ikke nærmere angitt land. Man finner tronpretendenten, men folket vet ikke at dette dynastiet lider av en mystisk blodsykdom som gjør at alle medlemmene blir sinnssyke hvert syvende år. Dynastiets fatale skavank viser seg på ny og gjør tronpretendenten uegnet.
Mårøyfjorden

Mårøyfjorden (nordsamisk: Dáibarávuotna) er en fjordarm av Laksefjorden i Lebesby kommune i Finnmark. Fjorden strekker seg 3,5 km sørøstover til gården Austmo i enden av fjorden.
Fjorden har innløp mellom Mårøyfjordklubben i nord og Lille Mårøya i sør. Torveholmen er en øy midt i fjorden. Øst for denne holmen ligger vågen Austerbotnen og gårdene Vinterplassen og Elvestrand. Sør for holmen ligger Sørfjorden med gårdene Hjellneset og Austmo. Det er ikke veiforbindelse langs fjorden.
Fjorden er 116 meter på det dypeste, like øst for Lille Mårøya.
Læsø

Læsø er den største øya i Kattegat. Øya ligger cirka midtveis mellom Frederikshavn og Göteborg, ca. 19 km fra nordvestkysten av Jylland. Læsø er en kommune i Danmark. Øya og kommunen har et areal på 114 km² og 2058 innbyggere (i 2007). Senter på øya og i kommunen er byen Byrum.
Læsø er knyttet til fastlandet med ferge mellom Frederikshavn i Jylland og Vesterø Havn på Læsø. Øya har også en liten flyplass med forbindelse til Anholt og Roskilde.
Sammen med Anholt tilhører Læsø det danske «ørkenbeltet». Om sommeren regner det så lite på øya at bekker og småvann delvis tørker inn.
På Læsø gikk gårdene før i tiden i arv til kvinnene, fordi mennene levde av å seile. Noe tilsvarende hadde man på øya Lésvos i Hellas.

Saltproduksjon

Grunnvannet på Læsø kan ha opptil 15 prosent salt som samler seg naturlig i flate salt-enger på varme sommerdager. Salt ble utvunnet ved damping i hundrevis av saltsyderier, med treverk som brensel. Trehogsten førte etter hvert til at øya ble avskoget. Sandstormer begravde landsbyer på øya, og saltutvinningen ble forbudt i 1652. Men siden slutten av 1980-tallet er den gjenopptatt i liten skala, som arkeologisk forskning og turistattraksjon. Saltet har blitt svært populært, og selges nå til høye priser.

Tangtakene

Læsøs gamle gårder er kjent for sine særpregede tangtak. Mange er gått tapt, men noen finnes fremdeles bevart. Skikken oppstod fordi Læsø har dårlig jordsmonn og er lite egnet for korndyrking, slik at det var mangel på tradisjonelt materiale til taktekking. I stedet samlet man tang på stranden, når store nok mengder var skyllet opp. Tangen ble så fraktet til gården, der den skulle brukes, og lagt til tørk for ikke å råtne. Til gjengjeld måtte den vannes før og under selve tekkingen. Prosessen krevde opptil femti medvirkende. Kvinnene laget såkalte «vaskere» av tangen ved å samle en «pølse» av tang på en til tre meters lengde, avhengig av hvor på taket den skulle sitte. Denne «vaskeren» ble snodd mange ganger, til den ble fast og sammenhengende. Til slutt laget man med samme fremgangsmåte en rundt to meter lang «hale» på «vaskeren».
Taket ble lagt fra underkanten. Når vaskeren skulle legges, brukte man halen dens som feste. Et ferdigstilt tangtak hadde en tykkelse på mellom 1 og 1,5 meter, og som avslutning ble det lagt torv oppå tangen.
I 2015 er det bevilget 19 millioner kroner til bevaring av tangtakene.
Sjælsø

Sjælsø er en liten innsjø på Sjælland, delt mellom Hørsholm kommune og Rudersdal kommune. Arealet er 293 hektar, og største dybde er 5,5 meter. Den ligger som en grønn lunge mellom byene Allerød, Hørsholm og Birkerød, og er et meget viktig rekreasjonssted for de to kommunene. Innsjøen har utløp via Usserød Å, som renner østover og ut i Øresund ved Nivå. Vannløpet er en del av Nivå-systemet.
Alloeomorphus

Utseende

En middelsstor, mørk trebukk med lange antenner. Kroppen er brunsvart bortsett fra dekkvingene som er oransje i den fremre tredjedelen, kledt med lysbrune skjell i de bakre to tredjedelene. Antennene er omtrent dobbelt så lange som kroppen. Pronotum er trapesformet, kraftig innsnevret ved roten, dekkvingene litt rundede og hvelvede, beina tynne.

Levevis

Larvene lever i død ved.

Utbredelse

Arten er utbredt i Brasil og Bolivia.
Kazuhisa Irii

Karriere

Kazuhisa Irii startet sin profesjonelle karriere i Honda FC i 1989. Han har også spilt for Kashima Antlers, Kashiwa Reysol og Brummell Sendai.
Gevær

Gevær (børse, eller dansk, bøsse), er et tohånds skytevåpen med langt løp beregnet for langholdsskyting (over 100 meter).

Opprinnelse

Ordet gevær kommer av det tyske ordet «gewehr» i betydningen verge, en betegnelse på et våpen brukt av den enkelte soldat. Betegnelsen indikerte ikke hvilken våpentype. Tidligere kan man ha ment «sidegevær», som kårde, sabel og lignende eller «kortgevær». De første håndholdte kanoner som var opprinnelsen for arkebusen begynte å dukke opp allerede på 1200-tallet. Fra midten av 1400-tallet ble disse utformet slik at vi nå kan kalle disse de første geværer; med tenningslås, kolbe og løp. De ble brukt frem til begynnelsen av 1600-tallet. Den ble erstattet av musketten som ble brukt fra 1500-tallet og frem til de ble erstattet av riflen på midten av 1800-tallet.
Rifle er et gevær der løpet har inndreid rifling i spiralmønster på innsiden. Dette får porsjektilet til å rotere, noe som bedrer presisjonen.

Gevær i Norge

Det vites ikke sikkert når gevær første gang ble avfyrt i Norge, men vi vet at gevær var blant våpnene da sjørøveren  Bartolomeus Voet plyndret Bergen i 1429.
Det mest kjente norske geværet er Krag-Jørgensen M/1894, som var standardgevær i det norske forsvar fra 1894 frem til andre verdenskrig. Forløperen var Jarmann M/1884, som også var norsk.

Bruk

Gevær brukes til jakt, skytesport og militært bruk. Til jakt og sportsskyting brukes repetergevær eller halvautomatisk gevær, fordi helautomatiske skytevåpen er forbudt til alt annet enn militært bruk. Halvautomatiske gevær med militært utseende er også forbudt til jakt, ifølge våpenloven.
Grex Vocalis

Grex Vocalis (Den syngende hjord) er et norsk kammerkor stiftet i 1971 av Carl Høgset som fortsatt er korets dirigent. Repertoaret spenner fra renessansen til norsk samtid. Koret har vunnet flere internasjonale korkonkurranser og tre Spellemannpriser (1977, 1983 og 2006).
Koret har siden 1984 samarbeidet med Arne Nordheim og spilt inn og framført flere av hans verker.  De har også samarbeidet med komponister som Knut Nystedt, Trond Kverno, Terje Rypdal og Martin Romberg.